شيخنا ارجوك تجاوبنيانا بشتغل ممرض في العناية المركزة من سنة واتخرجت من الجامعة بتقدير مقبول لكن اشعر اني خطر على المرضى لجهلي وعقدي في المستشفى يكاد ينتهي هل تنصحني اجدد واكمل بالشغل ؟؟؟
جدد العقد واشتغل واتعلم وأنت تشتغل.. شوف الحالة النموذجية للشغل إنك يكون عندك خلفية نظرية كويسة وتأخد كورسات وتتعلم على ماكيتات أو مجسمات غير حية وبعدين تشتغل تحت إشراف كلي بدون ما تاخد قرارات وبعدين تشتغل تحت إشراف جزئي وتاخد قرارات وبعدين تشتغل بدون إشراف .. حاول تشوف مصدر جيد وشامل ويزكيه لك من هم أكبر منك في التمريض تتعلم منه الجزء النظري، لو فيه أجزاء في الشغل فيها كورسات -زي الإنعاش القلبي والرئوي- حاول تاخدها لأنها هتعلي السي في بتاعك وفي نفس الوقت هتديلك ثقة كبيرة، النقطة المهمة بقى إنك تحاول تحط نفس تحت إشراف حد، بمعنى إنك متتكبرش على إنك تسأل ولو فيه حاجه شاكك فيها مهما كانت تافهة اسأل فيها، لما تسأل الوقتي أحسن ما تُسأل أنت نفسك بعدين ولا تستطيع الإجابة أو تجيب ويتبين أنك مخطئ، لازم تصبر على ذل التعلم، شوف حد معاك في الشغل أكبر منك وتثق فيه وعنده قابلية لتعليمك وبينكم مودة وثبت نبطشياتك وشغلك معاه واتعلم منه، مع الوقت هتلاقي الأمور بتتحسن وهتشعر إنك بتخدم المريض فعلا، اتعود تقول "معرفش" و "معملتهاش قبل كده" و "ممكن تقف معايا؟" عادي محدش اتولد بيعرف يشتغل.